b'\n_START_ARTICLE_\nCharidotella\n_START_SECTION_\nUtseende\n_START_PARAGRAPH_\nSm\xc3\xa5 til middelsstore, bredt ovale, blanke, gulbrunlige bladbiller, ofte med gyllen metallglans, midtpartiet oftest noe m\xc3\xb8rkere enn sidene. Antennene er tr\xc3\xa5dformede og middels lange. Kroppen er egentlig ganske normalt proporsjonert, med pronotum og dekkvingene er kraftig utvidet mot sidene slik at de vanligvis helt dekker oversiden, b\xc3\xa5de hodet og beina er skjult under dette skjoldet. Med utvidelsen blir kroppsformen oval, sett fra siden noe kjegleformet._NEWLINE_Et interessant trekk er at i alle fall noen av artene kan skifte farge ganske raskt, dette har \xc3\xa5 gj\xc3\xb8re med at dekkvingene tar opp vann eller t\xc3\xb8rker.\n_START_SECTION_\nLevevis\n_START_PARAGRAPH_\nB\xc3\xa5de larvene og de voksne (imago) billene lever av \xc3\xa5 spise blad p\xc3\xa5 n\xc3\xa6ringsplanten. De voksne (imago) sitter tett inntil planten og det store flate halsskjoldet og dekkvingene gj\xc3\xb8r at billen kan v\xc3\xa6re sv\xc3\xa6rt vanskelig \xc3\xa5 oppdage, og det er vanskelig for rovdyr \xc3\xa5 n\xc3\xa5 den s\xc3\xa5rbare undersiden. Larvene gjemmer seg gjerne under et tak av gammel avf\xc3\xb8ring og planterester som er festet til den fremoverb\xc3\xb8yde bakkroppsspissen._NEWLINE_I alle fall noen av artene er knyttet til planter i vindelfamilien.\n_START_SECTION_\nUtbredelse\n_START_PARAGRAPH_\nSlekten er utbredt i Mellom- og S\xc3\xb8r-Amerika.'